Poloni, protesta kundër kapjes së gjyqësorit
Një ligj i ri kërkon daljen e detyruar në pension të një të tretës së anëtarëve të Gjykatës së Lartë të Polonisë
Kryetarja e Gjykatës së Lartë të Polonisë, Malgorzata Gersdorf, u paraqit sot në punë, duke sfiduar kështu ligjin që e detyron të dalë në pension. Kundërshtarët thonë se maxhoranca synon kapjen e gjyqësorit duke përdorur uljen e moshës për daljen e detyrueshme në pension të anëtarëve të Gjykatës së Lartë të vendit. Zonja Gersdorf falenderoi turmën e protestuesve që ishin mbledhur jashtë ndërtesës së Gjykatës së Lartë në kryeqytetin Varshavë dhe u tha se ishte paraqitur në punë për të mbrojtur ligjin. Ajo falenderoi protestuesit e shumtë. , deklaroi zonja Gersdorf. Sipas një ligji të ri, Polonia uli moshën e pensionit të detyrueshëm për gjykatësit, duke shkaktuar kështu largimin e detyrueshëm të mbi një të tretës së trupës gjyqësore. Kundërshtarët thonë se ligji i ri është një përpjekje e qeverisë aktuale për të kapur gjyqësorin. , thotë një protestues. Kryeministri polak Mateusz Morawiecki tha gjatë një seance të Parlamentit Evropian se çdo vend i BE-së ka të drejtën të zhvillojë sistemin gjyqësor sipas traditës së tij. Komisioni Evropian ka hapur tashmë një proces hetimor për këto ndryshime ligjore në Poloni, duke u shprehur se ndryshimet dëmtojnë gjyqësorin e vendit më të madh ish-komunist të Evropës Lindore. Mijëra protestuesve të mbledhur në disa qytete të vendit iu bashkua edhe fituesi i Çmimit Nobel, Lech Walesa, i cili deklaroi gatishmërinë për rrëzimin nga pushteti të qeverisë aktuale. Vetë gjykatësja Gersdorf ka qenë një kritike e ashpër e partisë konservatore në pushtet. Ajo e përshkroi ligjin e ri si një “spastrim i Gjykatës së Lartë... me pretekstin e ndryshimit të moshës së pensionit”.